32006R1483
L 276/58
JURNALUL OFÍCIAL AL UNIUNII EUROPENE
REGULAMENTUL (CE) NR. 1483/2006 AL COMISIEI
din 6 octombrie 2006
privind deschiderea unor invitații permanente de participare la licitație pentru revânzarea pe piața comunitară a cerealelor deținute de organismele de intervenție ale statelor membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a pieței în sectorul cerealelor (1), în special articolul 6 și articolul 24 paragraful al doilea,
întrucât:
(1)
Regulamentul (CEE) nr. 2131/93 al Comisiei din 28 iulie 1993 de stabilire a procedurilor și condițiilor pentru vânzarea cerealelor păstrate de organismele de intervenție (2) prevede că punerea în vânzare a cerealelor păstrate de organismele de intervenție se efectuează prin licitație și pe baza unor condiții de preț care permit să se evite perturbarea pieței.
(2)
Statele membre dispun de stocuri de intervenție pentru porumb, grâu comun, orz și secară. Pentru a satisface nevoile pieței, aceste stocuri de cereale ale statelor membre ar trebui să fie disponibile pe piața internă. În acest scop, este necesar să se deschidă invitații permanente de participare la licitație pentru revânzarea pe piața comunitară a cerealelor deținute de organismele de intervenție ale statelor membre. Este necesar ca fiecare dintre acestea să fie considerată, separat, ca o invitație permanentă de participare la licitație.
(3)
Ar trebui să se prevadă derogări de la condițiile stabilite de Regulamentul (CEE) nr. 2131/93 în ceea ce privește nivelul garanției de bună execuție cerute. În acest scop, ar trebui să se fixeze garanția la un nivel suficient.
(4)
Pentru a ține cont de situația pieței comunitare, ar trebui să se prevadă gestionarea licitației de către Comisie. De asemenea, un coeficient de atribuire a ofertelor trebuie să fie prevăzut pentru ofertele situate la nivelul prețului minim de vânzare.
(5)
În vederea unei gestionări eficiente a sistemului, ar trebui să se prevadă ca transmiterea informațiilor solicitate de Comisie să se efectueze pe cale electronică. În ceea ce privește comunicarea adresată Comisiei de organismul de intervenție, este important ca aceasta să păstreze anonimatul ofertanților.
(6)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Organismelede intervenție ale statelor membre care figurează în anexa I procedează, pe calea unor invitații permanente de participare la licitație pe piața internă a Comunității, la punerea în vânzare a cerealelor deținute de acestea. Cantitățile maxime din diferitele cereale vizate de aceste invitații de participare la licitație figurează în anexa I.
Articolul 2
Vânzările menționate la articolul 1 se efectuează în condițiile stabilite de Regulamentul (CEE) nr. 2131/93. Cu toate acestea, prin derogare de la articolul 13 alineatul (4) paragraful al doilea din regulamentul menționat, garanția ofertei este fixată la 10 EUR pe tonă.
Articolul 3
(1) Termenul de prezentare a ofertelor pentru prima invitație de participare la licitație parțială expiră la 11 octombrie 2006, la ora 13 (ora orașului Bruxelles).
Termenul de prezentare a ofertelor pentru următoarele invitații de participare la licitații parțiale expiră în fiecare miercuri la ora 13 (ora orașului Bruxelles), cu excepția zilelor de 1 noiembrie 2006, 27 decembrie 2006, 4 aprilie 2007 și 16 mai 2007, săptămâni în care nu se va efectua nici o invitație de participare la licitație.
Termenul de prezentare a ofertelor pentru ultima invitație de participare la licitație parțială expiră la 27 iunie 2007, la ora 13 (ora orașului Bruxelles).
(2) Ofertele trebuie să fie depuse la organismele de intervenție respective ale căror date de contact figurează în anexa I.
Articolul 4
În termen de patru ore de la expirarea termenului de prezentare a ofertelor stabilit la articolul 3 alineatul (1), Comisiei îi sunt comunicate de către organismele de intervenție în cauză ofertele prezentate. În cazul în care nu a fost prezentată nici o ofertă, statul membru respectiv informează Comisia despre aceasta în același termen. În cazul în care statul membru nu trimite nici o notificare Comisiei în termenul stabilit, Comisia consideră că nu a fost prezentată nici o ofertă în statul membru în cauză.
Comunicările prevăzute la primul paragraf se efectuează pe cale electronică, în conformitate cu modelul din anexa II. Un formular separat pentru fiecare tip de cereală este adresat Comisiei pentru fiecare invitație de participare la licitație deschisă. Identitatea ofertanților trebuie să rămână secretă.
Articolul 5
(1) În conformitate cu procedura prevăzută la articolul 25 alineatul (2) din Regulamentul (CE) nr. 1784/2003, Comisia fixează prețul minim de vânzare a fiecărei cereale sau decide să nu dea curs ofertelor primite.
(2) În cazul în care fixarea unui preț minim, în conformitate cu alineatul (1), ar duce la depășirea cantității maxime disponibile pentru un stat membru, fixarea respectivă poate fi însoțită de un coeficient de atribuire a cantităților oferite la nivelul prețului minim, astfel încât să se respecte cantitatea maximă disponibilă în acest stat membru.
Articolul 6
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 octombrie 2006.